Amerika yirik shaharlarida noqonuniy muhojirlarga qarshi reydlar boshlandi
AQSh rasmiylariga ko'ra, har oy chegaradan 100 ming muhojir noqonuniy o'tmoqda, chora buning oldini olishga qaratilgan. Respublikachilar inqiroz haqida bong urmoqda.
14-iyuldan boshlab AQShning to'qqiz shahrida, jumladan Nyu-York, Chikago, Los-Anjelesda noqonuniy muhojirlarga qarshi reydlar o'tkazildi. Deportatsiyaga qaror qilingan 2000 ga yaqin odam ushlandi. Reydlar Kongressdagi demokrat qonunchilar g'azabiga sabab bo'ldi. Biroq Prezident Donald Tramp tarafdorlari amaliyotni oqlishlamoqda. San-Fransisko meri Landn Brid Tramp ma'muriyati harakatlariga qaramay, shahar migrantlar uchun boshpana bo'lib qolishini aytdi. Nyu-Yorkda esa odamlar reydlarga qarshi namoyishga chiqdi. "Reydlar va reydlar haqidagi do'q-po'pisalar hammani qo'rquvga solib, jamoalarimizga salbiy ta'sir qilmoqda. Odamlar ko'chaga chiqishga qo'rqyapti", - deydi faollardan biri Karina Kaufman Guterres. Kongressdagi ba'zi qonunchilar migrantlar hibsxonalarda to'lib ketganini, antisanitariya holatida saqlanishayotganini aytmoqda. "Hech kimga ozor bermagan, AQShda boshpana olish uchun qonuniy ariza bergan begunoh ayollar va oilalarni ushlashning hojati yo'q edi", - deydi Nyu-Yorkdan Vakillar palatasiga saylangan demokrat kongressmen Aleksandriya Okasio-Kortez. AQSh rasmiylariga ko'ra, har oy chegaradan 100 ming muhojir noqonuniy o'tmoqda, chora buning oldini olishga qaratilgan. Respublikachilar inqiroz haqida bong urmoqda. "Oylar oldin zudlik bilan chora ko'rishga chaqirganmiz, ammo ba'zi hamkasblarim inqiroz sun'iy ekanini aytishgan edi", - deydi arizonalik respublikachi Endi Biggs. Prezident tarafdorlari immigratsiya tizimida ko'plab kamchiliklar borligiga ishora qilib, sistemani isloh qilishga chaqirmoqda.